Všetko sa začalo, keď som bol malý a tučný a potreboval som schudnúť.
Začal som s karate, ale to ma prešlo. Tak som sa dal na futbal a popri tom som začal robiť džudo. Mával som veľa tréningov a súťaží a začalo sa mi to prekrývať, tak mi tréner futbalu povedal, aby som si vybral buď futbal alebo džudo. Už ma viac na tréningu neuvidel. :)
Judo mi skrátka sadlo, tak som začal veľa trénovať, ale keď som postupom času schudol, začal som rozmýšľať, čo ďalej. Práve vtedy bola olympiáda v Londýne a videl som športovcov, akí sú štastní, keď vyhrajú medailu, pre ktorú dreli celý život. A tak som si povedal, že aj ja chcem "veľkú" medailu.
Trénoval som a išiel si za tým. Minulý rok prišiel prvý pekný výsledok na ME - 9.miesto. No aj tak ma to veľmi mrzelo, tak som si povedal, že budúci rok to musí byť medaila z vrcholného podujatia a vycestoval som do Gruzínska na mesiac a pol. Vyplatilo sa.
Na vrcholné podujatia som sa tento rok kvalifikoval vďaka medaile na "sveťáku" a na EC Teplice. Nakoniec vyšla aj tá medaila. Na EYOF 2017 som získal 2. miesto. Momentálne tento email píšem tiež z Gruzínska a dúfam, že sa tu dobre pripravím na ďalšie turnaje a hlavne na medailu z OH.